Kedves Olvasó!
2013.március 22-24-ig, Herceghalom polgármestere Mehrstettenbe tett hivatalos látogatást.
A látogatás oka, a Mehrstetteniek által összegyűjtött ruha adomány elhozatala. Mint ismert, 2012-ben, Herceghalom és Mehrstetten úgy állapodtak meg, hogy 2013-tól évente, egymást váltva, szervezik meg az adomány, Herceghalomba való eljuttatását.
Ennek tett most eleget polgármesterünk és négy segítője, Gyanó János, Tompos Attila, Jeles Antal és Tompos Ferenc. A zord időtől sem visszariadva, teherautóval indultak a hosszú útra.
Péntek estére érkeztek Mehrstettenbe, ahol szívélyes fogadtatás várta őket. Finom vacsora és kellemes beszélgetés után, fáradtan a hosszú úttól, nyugovóra tértek.
Szombaton, a reggeli után, a Mehrstetten-i tűzoltóház előtt találkozott a Herceghalm-i és a Mehrstetten-i csapat. Itt parkolt a magyar kamion. Ekkorra már több száz csomagot hoztak a Mehrstetten-i és a környékbeli lakósok. 
Rudolf Ott, Mehrstetten polgármestere kifejezte reményét, hogy az idén is több mint 500 csomag fog érkezni. Igaza lett!
Közben az ALB-BOTE Südwest Presse is riportot készített az eseményről. Ennek német eredetijét és a nyers magyar fordítást, szintén ezen az oldalon olvashatják.
Déli 12 óra körül, a két polgármester Erdősi László és Rudolf Ott, valamint, az ottani partnerkapcsolati egyesület elnöke, Klaus Stephani, a tanácsházán találkoztak egy megbeszélésre.
Téma: a 2013-as, ill. a 2014-es év, partnerkapcsolati programjainak megbeszélése, összehangolása.
Ennek a Jegyzőkönyvnek a nyers magyar fordítása is, ezen az oldalon található.
A tanácskozás után újból a rakodási helyszínre ment a két polgármester, ahol meglepetésükre, a kamion már majdnem tele volt és esteledés előtt tele is lett.
DANKE MEHRSTETTEN!
Estére, vacsora meghívást kaptak a résztvevők. A vacsorán jelen voltak azok a Mehrstetten-i személyek is, akik valamilyen módon kötődnek a partnerkapcsolathoz, többek között az ottani sport klub vezetője Achim Schmauder is részt vett a beszélgetésen. A vacsora során a jelenlévők újból átbeszélték a teendőket, valamint megállapodtak abban, hogy a sport területén tevékenyebbé válnak. 
Hajnali 4 órakor, a megtelt kamionnal, Herceghalom felé vette az irányt csapatunk. Vasárnap délutánra épségben megérkeztek.
A ruhaosztás időpontja és helye: április 13.-ika, szombaton de. 9 órától du. 15 óráig a tornacsarnokban és április 14.-ike vasárnap de. 9- 13 óráig a tornacsarnokban. 
MINDENKIT SZERETETTEL VÁRUNK! 				Galai Katalin



